**Álgu**

Mii, Barents Euro-árktalaš guovllu dohkkehuvvon álgoálbmogat leat čoahkkanan Romsii, sámi álbmoga árbevirolaš territoria ja eana, goalmmát Barents álgoálbmot kongressii. Min ulbmil lea lonohallat oainnuid, evttohusaid ja ovdánahttit kollektiivvalaš ávžžuhusaid mii guoská Barents Euro-árktalaš guovllu álgoálbmogiid dilálašvuođa ovdáneapmái.

**Ovdasátni**

Dego min eatnamiid álgoássit ja iehčanas álbmogat ja našuvnnat, mii ráđđet luonddu lágaid bokte ja mis leat iežamet lágat, vuoiŋŋalašvuohta ja máilmmioainnut. Mis leat iežamet árbevirolaš ja ođđaáigásaš hálddašan struktuvrrat, oahppovuogádagat, árvvut ja eallinvuogit, mat vuođuštit min álbmogiid identitehta ja luonddu oktavuođa.

Muittuhit ahte BEAC miellahttustáhtain álgoálbmotgielat ja kultuvrralaš vuogit leat jávkan áitagis. Earenoamážit unnit álgoálbmotgielat sáhttet jávkkodit almmolašvuođas jus eai leat doarvái lágat, valljodagat, ealáskahttimat, prográmmat ja oahput. Muittuhat ahte Áhkkil sámegiella man hálle Ruoššabeale jávkkai ja ahte nuortalaš gielat lea jávkan áitagis Ruoššas ja lea juo jávkan Norggas. Mii, Barents Euro-árktalaš guovllu álgoálbmogat, eat dáhto vihtanuššit ovttage álgoálbmotgiela jávkama, ja mii ávžžuhat stáhtaid dalánaga álggahit doaimmaid guoskkahuvvon álgoálbmogiidda ealáskahttin dihtii áitojuvvon álgoálbmot gielaid.

Álgoálbmogat leat guovddážis ovddidit ja oažžut dohkkehuvvot olmmošvuoigatvuođaid ja vuođđu friddjavuođaid, dasa gullevažžan álgoálbmogiid kollektiivvalaš ja ovttaskas olmmošvuoigatvuođat, ja oasálastit riikkaidgaskasaš forumiin ja proseassain numo Barents Euro-árktalaš ráđis.

Mii ođđasit nannet riikkaidgaskasaš lága válddálaš norpmaid, dasa gullevažžan dásseárvu ja ii-vealaheapmi, ja nannet duohtadahkama álgoálbmotvuoigatvuođain, dasa maid gullevažžan dat mat leat nannejuvvon Ovttastahtton Našuvnnaid álgoálbmotvuoigatvuođaid julggaštusas (UNDRIP). UNDRIP ferte doalahuvvot stáhtain, sihke ovttaskasat ja kollektiivvalaččat, friddja buot vealaheamis, dasa gullevažžan vealaheapmi vuođuštuvvon čearddas, etnisitehtas, sohkabealis, seksuálalaš beroštumiin, agis ja doaibmahehttejumis.

Mii doarjut globála álgoálbmot ráhkkanančoahkkima Ovttastahtton Našuvnnaid álgoálbmot máilmmikonferánsii, loahppadokumeantta, mii lei Álttás, geassemánu 8-13. b., 2013.

Vuordámušaiguin mii váldit vuhtii loahppadokumeantta sisdoalu ON váldočoahkkima alladási oktasaš čoahkkimis, dovddus dego *Ovttastahtton Našuvnnaid álgoálbmot máilmmikonferánsa*, gos stáhta njunnošat, miellahttustáhtaid ovddasteaddjit, ođđasit nannejedje sin formálalaš geatnegasvuođa ulbmiliidda ja prinsihpaide Ovttastahtton Našuvnnaid Carterii, ovttasbargo vuoiŋŋas máilmme álgoálbmogiiguin, ja geardduhedje Ovttastahtton Našuvnnain dehálaš ja bistevaš rolla ovddidit ja suddjet álgoálbmotvuoigatvuođaid.

Mii maid duhtavaččat vuhtiiváldit ahte loahppadokumeanta ođđasit nanne doarjaga Ovttastahtton Našuvnnaid álgoálbmotvuoigatvuođaid julggaštussii, dohkkehuvvon váldočoahkkimis čakčamánu 13 beaivve 2007as. Geatnegasvuođat dahkkon dán oktavuođas leat konsulteret ja ovttasbargat buori doaivagiin guoskkahuvvon álgoálbmogiiguin, sin iežaset ovddasteaddji ásahusaiguin, olahan dihtii sin friddja, ovddalgihtii ja diehtti miehtama ovdal dohkkeheami ja čađaheami láhka dahje hálddahuslaš doaibmabijuin mat sáhttet sidjiide váikkuhit, UNDRIP gustojeaddji prinsihpaid vuođul.

Mii dearvvahit evttohuvvon doaibmabijuid ovddiduvvon Barents ovttasbargo dálkkádat rievdama doaibmaplánas ja dohkkehuvvon BEAC olgoriikkaministariin golggotmánu 28-29. b., 2013 ja BEAC birasministariin juovlamánu 4. b., 2013.

Mii maid dearvvahit ráđđehusaid gaskasaš dálkkádat rievdamiid panela (IPCC) rahčamiid searvadit álgoálbmot servvodagaid sin bargguide ja ovdanbuktin diehtojuohkimiidda dálkkádat rievdamiid ektui. (IPCC) almmuhii njukčamánu 31. b. 2014 iežas viđát árvvoštállan raporta. Raporta buktá čielga oainnu dálá dieđalaš máhttodásis mii guoská dálkkádat rievdamii ja maiddái bidjá čuovgga dálá ja boahtteáigásaš einnostuvvon váikkuhusaide dálkkádat rievdamiidda álgoálbmot servodagaide. Mii ávžžuhit IPCC joatkit searvadit álgoálbmot dutkiid ja álgoálbmogiid sin bargui, iežaset obbalaš ja ollislaš oasálastimiin. Mii bivdit IPCC dutkat dálkkádat rievdamiid váikkuhusaid álgoálbmogiidda ja sin árbevirolaš máhtuide ja kultuvrii.

Mii muittuhit ON olmmošvuoigatvuođa ráđi mearrádusa deattuhit oktavuođa gaskkal dálkkádat rievdama ja universála olmmošvuoigatvuođaid ja vuhtiiváldima álgoálbmogiid hearkkes dilálašvuođa dán konteavsttas (Resolušuvdna 7/28, 28 Njukčamannu 2008, ja muittuhit ahte dálkkádat rievdan lea olmmošvuoigatvuođa gažaldat Bárentsa álgoálbmogiidda.

Mii muittuhit, nu mo dohkkehuvvon ON bargojoavkkus fitnodagaide ja olmmošvuoigatvuođaide, “álgoálbmogat váikkuhuvvojit vuđolaččat ja negatiivvalaččat fitnodat doaimmain, seammás go garrasit vuosttilduvvojit go ohcalit buhtadusaid fitnodat váikkuhuvvon olmmošvuoigatvuođa vearrodaguide.”

Mii vuhtiiváldit ahte Ovttastahtton Našuvnnaid Olmmošvuoigatvuođaid ráđđi (UNHCR) ovttajienalaččat dohkkehii láidesteaddji njuolggadusaid fitnodagaide olmmošvuoigatvuođaid olis (UNGPat), geassemánu 16. b. 2014. Geassemánu 27. b. 2014, UNHCR bivddii buot miellahttu stáhtaid ovddidit našunála doaibmaplánaid ovddidan dihtii implementerema UNGPain iežaset našunála konteavsttain.

Mii dearvvahit mearrádusa dahkkon 12:át čoahkkimis konferánssas bealálaččain bio-riggodaga konvenšuvnnas geavahišgoahtit doahpaga “álgoálbmogat” boahtteáigásaš mearrádusain ja nuppádas dokumeanttain konvenšuvnnas ja ávžžuhit BEAC miellahttustáhtaid implementeret mearrádusa.

Mii dohkkehit konklušuvnna ja ávžžuhusaid álgoálbmot guolástanvuoigatvuođaid mearaide dutkosis mas ledje iskkusovdamearkkat Norggas ja Austrálias dahkkon Carsten Smith ja Michael Dodson bokte, bistevaš foruma miellahtut, dego earenoamášraportevrrat ja mii ovdanbuktui ON:a bistevaš foruma 9át sešuvdnii, 2010 cuoŋománus.

Mii váldit vuhtii mearrádusa dahkkon Eurohpalaš lihtu ráđis, miessemánu 12. b. 2014, mii gusto EU árktalaš njuolggadusaid ođasmahttima, gos EU olgoriikka ministarat sohpe ahte EU galgá guorahallat dohkálaš vugiid bearráigeahččan dihtii ahte árktalaš álgoálbmogiid ovddasteaddjit leat diehtti ja gulaskuddon EU mearrádusain mat sáhttet sidjiide váikkuhit.

Mii dearvvahit Girkonjárgga julggaštus cealkámuša, dohkkehuvvon BEAC miellahttu stáhtaid njunnošiin geassemánu 13. b. 2013, mii dohkkeha ahte “álgoálbmogat, iežaset árvvolaš árbevirolaš máhtuin, fertejit joatkit aktiivvalaččat ovddidit regiovnna. Mii doarjut maid nannosut oasálastima álgoálbmogiin Bárentsa ovttasbarggus.”

Mii maid dearvvahit mearrádusa dahkkon 14:át BEAC olgoriikkaministariid sešuvnnas, golggotmánu 28-29. b. 2013, Romssas, mii mieđiha álgoálbmogiid ollislaččat oasálastit buot ovttasbargo dásiin BEAC:as.

Mii dearvvahit šiehtadusa gaskkal BEAC miellahttustáhtaid bearráigeahččat bistevaš ruđalaš doarjaga Álgoálbmogiid bargojovkui 2015 rájes.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mii ávžžuhit stáhtaid nannet ja dohkkehit ahte álgoálbmogiin leat vuoigatvuođat suodjalussii, bisuheapmái ja buhtadussii sin bassi báikkiin, guovlluin ja kultuvrralaš duovdagiin;

Mii ávžžuhit stáhtaid, ollislaš ja doaimmalaš oasálastimiin álgoálbmogiiguin, ásahit mekanismmaid ja bearráigehččet ahte vuoigatvuohta friddja, ovddalgihtii ja diehtti mieđiheapmái čađahuvvo ovdal go bahkkejit álgoálbmot territoriaide ja eatnamiidda, dasa gustojeaddji maid oktavuohta rogganindustriijaid ja eará ovdánahttin doaimmaide;

Mii ávžžuhit ahte BEAC miellahttustáhtat dorjot álgoálbmot prográmmaid nannen dihtii álgoálbmotnuoraid gelbbolašvuođa, dasa gullevažžan maid sirdin árbevirolaš máhtuin, hutkosiin ja doaimmain, ja vel gielain ja kultuvrralaš ovdanbuktinvugiin, árbevirolaš birgejumiin, árvvusatnit álgoálbmogiid dehálaš doaimma dego árbevirolaš diehtoguoddin, dasa gullevažžan maid vuorrasat ja nissonat;

Iešmearrideami vuođul, álgoálbmogiin lea vuoigatvuohta ja váldi ovddidit ja čađahit seamma dásis go stáhta daid kvalitehta dásiid ja mekanismmaid mat bohtet stivret sin gaskasaš oktavuođaid ja, álgoálbmogiid ollislaš, ovttadássásaš ja doaimmalaš oasálastimiin mii ávžžuhit ahte:

a) BEAC miellahttustáhtat ovdánahttet proseassaid mat bearráigehččet ahte regionála, konstitušonála, federála/našunála, provinssalaš, ja báikkálaš lágat, politihkat ja prosedyrat čuvvot riikkaidgaskasaš olmmošvuoigatvuođa dási, earenoamážit ILO 169 konvenšuvdna ja ON álgoálbmotvuoigatvuođaid julggaštusa mat doalaheaba álgoálbmotvuoigatvuođaid;

b) árvvusatnit ja suodjalit Álgoálbmogiid ásahusaid ja servviid.

Mii ávžžuhit ahte BEAC miellahttustáhtat doalahit ja árvvusatnit iešmearrideami vuoigatvuođa ja friddja, ovddalgihtii ja diehtti mieđiheami álgoálbmogiin geat eai fuola ruvkedoaimmaid ja eará valljodat roggamiid, “ovdáneami” ja teknologiija mii orru fuonuheamen sin olmmošlaš, kultuvrralaš ođasmahtti ja ekovuogádat dearvvašvuođa. Gos ruvkedoaimmat ja eará valljodat roggamat juo dáhpáhuvvet, stáhtat galget ovdánahttit mekanismmaid álgoálbmogiid ollislaš ja doaimmalaš oasálastimiin, ovdánahttin dihtii obbalaš strategiija ekologalaš bistevaš ja vuoiggalaš ovdáneami loahpahit ja eastadit rájakeahtes ja ii-ekologalaš industriija nuoskkideami ja billisteami, čorgen, buorádus ja ođđasiidceggen plánaiguin;

Mii ávžžuhit BEAC miellahttustáhtaid doalahit ja árvvusatnit álgoálbmogiid iešmearridanvuoigatvuođa válljet iežaset ovddasteddjiid ja ásahit iežaset ovddasteaddji orgánaid iežaset árbevieruid ja vieruiduvvan vuoigatvuođaid mielde.

Mii garrasit gáibidit ahte buot álgoálbmotjođiheaddjit BEAC miellahttustáhtain sáhttet ovddastit iežas álbmoga almmá givssideami, sisboađu dahje oadjebasvuođa massima.

Mii gáibidit ahte BEAC miellahttostáhtat fuonuhit amasbalu, givssideami ja vealaheami daguid Bárentsa álgoálbmogiid vuostá.

Mii ávžžuhit dahkat vejolažžan álgoálbmotnisson fierpmádagaide ja organisašuvnnaide olahit váikkuheami, dohkkehuvvot ja leat oassin politihka- ja mearrádusdahkamiin Davviriikkain, Bárentsa ja árktalaš guovlluin. Mii ávžžuhit čađahit doaimmaid mat árvvusatnet álgoálbmotnissoniid friddja, ovddalgihtii ja diehtti mieđiheami ja ollislaš oasálastima eastadit ja jávkadit veahkaválddi, dasa gullevažžan maid ekologalaš ja ásahuslaš veahkaválddi. Mii evttohit ahte stáhtat prioritere barggu eastadit alkohola ja gárrenmirko návddašeami regiovnnas, mii gáibida lassánan fuomášumi ja ollu resurssaid.

Mii bivdit BEAC miellahttustáhtaid, vuođustuvvon ON láidesteaddji njuolggadusaid fitnodagaide olmmošvuoigatvuođaid olis (UNGPat) ja ávžžuhusat ovdanbukton ON bargojoavkkus fitnodagaide ja olmmošvuoigatvuođaide, ovdánahttit ja čađahit našunála doaibmaplána fitnodat ja olmmošvuoigatvuođa politihkaide, dainna ulbmiliin ahte ovddidit strategiija suddjet jorggu olmmošvuoigatvuođa váikkuhusaid fitnodatdoaimmain.

Mii dáhttut BEAC WGIP ráhkkanahttit iskosa álgoálbmot guollebivdin vuoigatvuođain mearain, jávrriin ja rádjajogain Barents euro árktalaš guovllus ja ovdanbidjot čuovvovaš WGIP kongreassas. Oassi iskosis galgá leat analysa vejolaš suodjalusas álgoálbmot guollebivdinvuoigatvuođain (mearain) numo leat ovddiduvvon dálá riikkaidgaskasaš láhkavuogádagain, numo álgoálbmotvuoigatvuođaid julggaštus, mearraláhka, 1:aš ja 27:t artihkkalat riikkaidgaskasaš lihtus siviila ja politihkalaš vuoigatvuođain, ILO 169 konvenšuvdna ja guoski našunála olmmošvuoigatvuođa lágat.

Mii movttiidahttit Bárentsa Euro-árktalaš ráđi bargat dan ala ahte WGIP sadji čielggaduvvo BEAC mandáhta ektui;

Mii movttiidahttit daid miellahttustáhtaid geat eai leat vel ratifiseren dahje dohkkehan Riikkaidgaskasaš bargiid organisašuvnna, álgo- ja čeardaálbmogiid konvenšuvnna, 1989 (nr. 169), veardidit dahkat dan. Mii muittuhat konvenšuvnna ratifiseren stáhtaid geatnegasvuođa ovdánahttit koordinerejuvvon ja systemáhtalaš doaimmaid suddjet álgoálbmogiid vuoigatvuođaid;

Mii ávžžuhit EU implementeret obbalaš prinsihpaid álgoálbmotvuoigatvuođaid julggaštusa (UNDRIP) ja loahppa dokumeantta ON váldočoahkkima alladási oktasaš čoahkkimis, dovddus dego *Ovttastahtton Našuvnnaid álgoálbmot máilmmikonferánsa,* sin proseassas go leat ovdánahttimin eurohpálaš uniovnna politihka árktalaš guvlui ja ođasmahttimin EU álgoálbmot politihka. Dán oktavuođas lea dárbbašlaš ahte EU nammada guovddáš vuogádaga EU struktuvrras bearráigeahččan dihtii ahte álgoálbmogiid ovddasteaddjit leat diehttit ja konsulterejuvvon EU politihkain mat sáhttet sidjiide váikkuhit.

Mii movttiidahttit BEAC miellahttustáhtaid suodjalit álgoálbmogiid árbevirolaš birgejumiid ja árbevirolaš vugiid doaimmahit iežaset birgejumiid ja sirdit árbevirolaš máhttu buolvvas bulvii álgoálbmogiid ollislaš ja beaktilis oasálastimiin.

Mii movttiidahttit BEAC miellahttustáhtaid ráhkkanahttit ollislaš ja beaktilis álgoálbmot oasálastimiin dálkkádat rievdan dálkkádatdoaibmabiju strategiijaid.

Mii movttiidahttit BEAC miellahttustáhtaid suodjalit dehálaš guohtoneatnamiid ja johtolagaid buot elliide mat leat dehálaččat bisuhit BEAC álgoálbmogiid birgejumi ja kultuvrra, numo ovdamearkka dihtii, bohccot ja gáiccat (UNDRIP).

Lea hohppos dárbu bearráigeahččat iskamiid ja dutkamiid Barents EU-árktalaš ráđi vuogádagas davvi polárabirastahtton boazoguovlluid guohtoneatnamiid rievdamiid, ásahan dihtii obbalaš ja integrerejuvvon áddejumi dálá johtilis rievdamiin boazodoalloservvodagain mat leat muhttin muddui sivahallon luondduriggodagaid roggamiin, dálkkádat rievdamiin ja globaliseremis, doalahan dihtii álgoálbmot boazodoallo servvodagaid ceavzilisvuođa ja sitkesvuođa boahtteáiggis.

Mii movttiidahttit miellahttustáhtaid bearráigeahččat ruhtadeami čađahan dihtii BEAC dálkkádat rievdan doaibmaplána.

Mii bivdit BEAC miellahttustáhtaid doarjut ja bearráigeahččat ruhtadeami prošeavttaide mat loktejit gelbbolašvuođa álgoálbmogiid ja eiseválddiid gaskkas olmmošvuoigatvuođaid ja vuođđofriddjavuođaid birra;

Mii movttiidahttit ođđa BEAC jođihangotti lágidit álgoálbmogiid deaivvadeami dainna ulbmilin ahte čuvgehit hástalusaid maid álgoálbmogat deaividit Bárentsa Euro-árktalaš guovllus;

Mii geatnegahttit iežamet buriin doaivagiin ovttasbargat miellahttustáhtaiguin ja báikkálaš ásahusaiguin ja vuordit dan seammá miellahttustáhtain ja báikkálaš ásahusain ahte ovdánahttet ja implementerejit našunála doaibmaplánaid, strategiijaid ja eará doaibmabijuid olahan dihtii Bárentsa Euro-árktalaš guovllu álgoálbmogiid doaibmaplána mihtuid.